રમતો સદીઓથી આપણા સાંસ્કૃતિક વારસા સાથે જોડાયેલી છે. કૃષ્ણના ગેડી-દડાની રમતથી માંડીને ચોપાટ, રથની સ્પર્ધા, તીરંદાજી, કોડી જેવી રમતો અને એના થકી પરસ્પર સૌહાર્દની સ્થાપનાનો ઉલ્લેખ આપણા પ્રાચીન ગ્રંથોમાં છે. આજે રમતો બદલાઈ છે, પરંતુ એના થકી થઈ રહેલો વિકાસ એ જ છે. રમતો થકી ચપળતા, મેનેજમેન્ટ, ક્વિક રિસ્પોન્સિસ, હેલ્થ, ફાઇટિંગ સ્પિરિટ, કોમ્યુનિટી લિવિંગ, ટીમ બિલ્ડિંગ અને જ્યારે રાષ્ટ્ર માટે રમતા હોય ત્યારે ખેલાડીમાં રાષ્ટ્રનું ગૌરવ પણ ફલિત થાય છે. રમતગમતથી વ્યક્તિનો આત્મવિશ્ર્વાસ વધે, સાંસ્કૃતિક વૈવિધ્ય પ્રત્યે સંવેદનશીલતા કેળવાય છે. કોઈ પણ રાષ્ટ્રના વિકાસ માટે ખેલકૂદમાં તેના નાગરિકે કેટલું કાઠું કાઢ્યું તે જરૂરી છે. રમતગમત અને રાષ્ટ્રીય વિકાસ વચ્ચે મજબૂત સંબંધ છે. ભારતના ખેલાડીઓ અન્ય દેશના રમતોત્સવમાં ભાગ લેતા હોય ત્યારે આખો દેશ જાણે કોઈ એક જ લક્ષ્ય પાર પાડવા કામ કરતો હોય એવો માહોલ સર્જાય છે. ધર્મ બાદ રમતગમત જ એવી બાબત છે જે લોકોને એક મંચ પર એક જ તાંતણે બાંધી રાખે છે. રમત-ગમતને કારણે અર્થતંત્રને પણ નવો જ ટેકો મળે છે. ખેલકૂદનાં સાધનો, રમતોને લગતી ઈવેન્ટ્સ, ખેલ મહોત્સવોને કારણે રોજગારીની તકોનું સર્જન, રમતના ક્ધઝ્યુમર ગુડ્સનું ખરીદ-વેચાણ પણ આર્થિક સંપત્તિને ઉભારે છે.